সোনালি আঁশের সোনালি দিন ফিরিয়ে আনতে বাংলাদেশ কৃষি উন্নয়ন কর্পোরেশন সারাদেশের বিভিন্ন জোনে পাটবীজ উত্পাদন করে তা সংগ্রহ করছে কৃষকের কাছ থেকে। এরই আওতায় চলতি মৌসুমে রাজশাহী জোনের রাজশাহী, নাটোর ও চাপাইনবাবগঞ্জ জেলার বিভিন্ন স্থানে ২ হাজার ৪৫ একর জমিতে ৯টি কেন্দ্রের মাধ্যমে ২ হাজার চুক্তিবদ্ধ কৃষক পাটবীজ উত্পাদন ও  বিক্রি করে লাভবান হয়েছে। পাশাপাশি পাট ও পাটকাঠি বিক্রি করে এসেছে তাদের অতিরিক্ত অর্থ। রাজশাহী সদর উপজেলার বানেশ্বর কেন্দ্রের ঝালুকা গ্রামের আব্দুর রশিদ, শাহাপুরের এমরান, নাটোরের কালিগঞ্জের মোশারফ হোসেনসহ কৃষকরা কেজি ১১০ টাকা করে পাটবীজ বিক্রি করেছেন বিএডিসির কাছে। এক বিঘা জমিতে ৬/৭ মণ পাট উত্পাদনের পাশাপাশি ৫০ থেকে ৬০ কেজি পাটবীজ উত্পাদন হয়েছে। এতে করে কৃষকরা বিঘাপ্রতি ৫ থেকে ৬ হাজার টাকা বেশি পেয়েছেন। এবার আবহাওয়া ভাল থাকায় পাট ও বীজের ভাল ফলন হয়েছে বলে জানান কৃষকরা। বিএডিসির রাজশাহী জোনের উপ-পরিচালক (পাটবীজ)  মো. জুলফিকার আলী বলেন, এবার কৃষকরা পাট ও বীজের ভাল মূল্য পেয়েছেন চাষিরা। ৩শ ৩০ মে.ট. লক্ষ্যমাত্রা ধরা হলেও উত্পাদিত বীজের ৩শ ৫০ মে.ট. পাটবীজ কিনেছি আমরা। আবু সালে মো. ফাত্তাহ, রাজশাহী